Amerikkalaisesta 29-vuotiaasta miehestä tulee ensimmäinen ulkomaalainen kokopäiväinen ninja Japaniin.

Keskisessä Japanissa sijaitseva Aichin prefektuuri aikoo palkata joukon ninjoja houkuttelemaan lisää turisteja alueelle. Yhteensä ninjoja ollaan palkkaamassa 7 kappaletta, joista yksi on amerikkalainen Chris O’Neil. Hän on ainoa Japanin ulkopuolelta valittu henkilö, loput 6 ovat japanilaisia. O’Neilista tulee näin ollen ensimmäinen kokoaikainen ulkomaalainen ninja Japanissa.

Ninjaksi haki yhteensä 235 henkilöä, joista 85 prosenttia oli ulkomaalaisia. Japanin kielen osaaminen ei ollut vaatimus, mutta hakijoiden tuli suhtautua intohimoisesti maan kulttuuriin.

Ruotsin yleisradio SVT kertoo O’Neilin asuneen jo jonkin aikaa Tokiossa. Hän teki tulevaan työnantajaansa vaikutuksen akrobaattisilla kyvyillään, joita kuvataan ”fantastisiksi”.

Ninjan työhön kuuluu muun muassa takaperinvoltteja, heittotähtien heittämistä ja turistien kanssa poseeraamista. Palkkaa työstä saa noin 180 000 jeniä, mikä tekee noin 1400 euroa. Lisäksi on mahdollista saada bonuksia.